निसंदेह मौजूदा दौर में भारत के सितारे गर्दिश में हैं . चीन के फौजी जवान बार-बार भारतीय सीमाओं का अतिक्रमण करते हुए भारत को धमकाते रहते हैं . पाकिस्तान के आतंकवादी और फौज दोनों मिलकर न केवल भारत की सीमाओं पर अपितु भारत के अन्दर -कभी मुंबई , कभी बोधगया , कभी दिल्ली ,कभी बंगलुरू और आये दिन कश्मीर में – भी मार काट मचाये हुए हैं.आर्थिक मोर्चे पर भी स्थिति बेहद चिंतनीय है . विदेशी मुद्रा भण्डार छीज रहा है . आयात-निर्यात संतुलन देश के पक्ष में नहीं है . डालर के सापेक्ष रुपया दयनीय स्थति में पहुँच गया है. इस नाजुक स्थति में भारत को अमेरिकी और यूरोपीय निवेशकों के नाज़ -नखरे उठाने पड़ रहे हैं . विदेशी निवेशकों को मनचाही लूट और मनचाही कानूनी छूट की लाल कालीन बिछाई जा रही है . सार्वजनिक क्षेत्र, सेवा क्षेत्र , वीमा क्षेत्र , बैंकिंग क्षेत्र ,टेलीकाम क्षेत्र और खुदरा व्यापार इत्यादि में विदेशी निवेश को शतप्रतिशत छूट देकर हमने देश को आर्थिक गुलामी के मोड़ पर ला खडा किया है . इन हालात के लिए देश का वर्तमान नेतत्व और सत्तारूढ़ गठबंधन सरकार तो जिम्मेदार है ही साथ ही ’प्रतिगामी ’ आर्थिक नीतियाँ और व्यवस्था के भृष्ट तत्व भी जिम्मेदार हैं . देश के पूँजीवादी राजनैतिक दल भी कमोवेश इस असहनीय दुरावस्था के लिए किंचित जिम्मेदार हैं . आजादी के ६ ६ साल बाद भी देश की जनता ’वास्तविक राष्ट्रवाद’ की चेतना से कोसों दूर है . महज मुठ्ठी भर पत्रकार ,मीडिया कर्मी और स्वनामधन्य वुद्धिजीवियों के अलावा इन शब्दों के निहतार्थ भी जन-मानस तक नहीं पहुँच पा रहे हैं . गाहे -बगाहे उग्र-राष्ट्रवाद का नारा लगाकर कुछ लोग देश में विभ्रम अवश्य पैदा करते रहते हैं. दुनिया का सबसे बड़ा लोकतंत्र है तो उसे दिखना भी चाहिए . भारत को केवल चुनावी या वैधानिक लोकतंत्र ही नहीं बल्कि ऐंसा शक्तिशाली लोकतंत्र होना चाहिए कि देश का ’अन्त्यज’ भी उसको परिभाषित करने की क्षमता रखता हो और जिस लोकतंत्र का नाम सुनकर चीन -पाकिस्तान थर-थर कांपते हों . एक पुनर्जागरण ,एक रेनेसा ऐंसा हो की भारत में प्रजातांत्रिक राष्ट्र तो हो किन्तु ’बनाना ’ गणतंत्र नहीं बल्कि समृद्ध राष्ट्र निष्ठ – समाजों आत्मनिर्भर – व्यक्तियों, समर्पित – नेताओं , जन-अनुकूल नीतियों और बहु विध संस्कृतियों का समवेत स्वर में क्रांतिकारी सिंहनाद हो! शोषण विहीन भारत ही अपने मदमस्त पड़ोसियों को काबू में रखने में समर्थ हो सकेगा … ! एक तरफ करोड़ों नंगे भूंखे हों और एक तरफ चंद समृद्धि के पहाड़ खड़े हों तो किसका राष्ट्र? कैसा राष्ट्र ? पागल- जंगखोर आतंकवादियों से मुकाबला तो फौज कर लेगी किन्तु देश के अन्दर मौजूद अनगिनत राष्ट्रघातियों से मुकाबला कौन करेगा ?